Quick Step-boss: Kittel er skrøbelig - men stadig den hurtigste i verden Feltet.dk
Quick Step-boss: Kittel er skrøbelig - men stadig den hurtigste i verden
09. maj 2019 16:42 af Mathias Høj Foto: Sigfrid Eggers / Deceuninck - Quick-Step Cycling Team
Marcel Kittels tidligere holdejer Patrick Lefevere er dybt chokeret over den tyske sprinters beslutning om at forlade cykelsporten.
I dag annoncerede den tyske topsprinter Marcel Kittel, at han har ophævet sin kontrakt med sit hold Katusha-Alpecin for at holde en pause fra cykelsporten.
64-årige Patrick Lefevere var ligesom mange andre i chok over nyheden om Kittel, der ifølge Quick Step-holdejer fortsat er den hurtigste sprinter i verden.
”Jeg kan ikke tro, at han [Kittel, red.] er færdig. Han er ikke skadet, og han har heller ikke gjort noget dumt. Fra mit synspunkt er han stadig den hurtigste rytter i feltet,” siger Lefevere til Cyclingnews.
Lefevere havde Kittel på sit hold i perioden fra 2016 til 2017, hvor den 30-årige tyske sprinter tog store sejre i både Scheldeprijs, Tour de France og Giro d’Italia for bare at nævne nogle af dem.
Derfor har Quick Step-holdejeren et godt kendskab til den tyske sprinter, der rent personlighedsmæssig er en smule sårbar i modgang.
”Da vi skrev kontrakt med ham [Kittel, red.], vidste vi, at han var meget skrøbelig. Derfor udtog vi ham til hans første løb i Dubai Tour uden at lægge pres på han skuldre. Vi vandt første- og anden etape, men vi vandt også løbet samlet. Det var, hvad der skulle til,” forklarer den 64-årige holdejer.
Kittel har haft en skuffende sæson i år med blot en enkelt sejr fra Mallorca i begyndelsen af året. Udover de manglende resultater har den tyske sprinter heller ikke kunne træne optimalt, hvilket har ført til, at han har sat karrieren som professionel cykelrytter på pause.